Augusts Lēbers

**Augusts Lēbers** ( — ) bija vācbaltu jurists, tiesībnieks, zinātnieks, profesors, Latvijas Universitātes Tautsaimniecības un tiesību zinātņu fakultātes dekāns (1919). Latvijas Senāta senators.

## Dzīves gājums
Dzimis 1865. gada 7. oktobrī Rīgā tirgotāja Teodora Lēbera ģimenē. Mācījās Vidzemes guberņas ģimnāzijā, kuru beidza 1884. gadā, studēja Tērbatas universitātes Juridiskajā fakultātē (beidza 1888), iestājās studentu korporācijā *[[Fraternitas Rigensis]]*. 1889. gadā Getingenes Universitātē aizstāvēja *Dr.iur.* grādu ar disertāciju "Soda naudas par preču piegādes neizpildīšanu". Gadu papildinājās Francijā un Anglijā.

Kopš 1890. gada strādāja Rjazaņas guberņas apgabaltiesā, 1892. gadā atgriezās Rīgā, bija zvērināta advokāta palīgs, no 1896. gada zvērināts advokāts. Kopš 1905. gada mācībspēks jūras tiesībās Rīgas jūrskolā, vēlāk Rīgas Politehniskā institūta mācībspēks vispārējo tiesību teorijā un tirdzniecības tiesībās (1912—1914). 
1919. gada 19. augustā Lēberu apstiprināja par Latvijas Senāta locekli, bija gan Administratīvā departamenta, gan Civilās kasācijas departamenta senators. No 1933. līdz 1934. gadam bija Civilās kasācijas departamenta priekšsēdētājs. Līdztekus bija Latvijas Augstskolas tautsaimniecības un tiesību zinātņu fakultātes dekāns (1919), no 1919.gada līdz 1930. gadam docents, vēlāk profesors tirdzniecības tiesībās. 1930. gadā A.Lēberam piešķīra Latvijas Universitātes goda doktora grādu.

Bija Latvijas Republikas Civillikuma izstrādes grupas loceklis, ņēma dalību arī citu Latvijas Republikas likumu izstrādāšanā. Piedalījies Baltijas valstu čeku un vekseļu tiesību unifikācijā. Bijis juriskonsults Latvijas Republikas Tieslietu ministrijā. Vācu Juristu biedrības darba veicinātājs. Latvijas Vēža apkarošanas biedrības darba veicinātājs. Latvijas Ugunsapbedīšanas biedrības dibinātājs.
Pēc aiziešanas pensijā A. Lēberu 1938. gadā iecēla par Senāta Goda tiesnesi.
Pēc Otrā pasaules kara sākuma 1939. gadā apmetās Polijas kampaņas laikā okupētajā Pozenē (Poznaņa), bet 1945. gada aprīlī pārcēlās uz Marnas pilsētiņu Šlēzvigā-Holšteinā. Miris 1948. gada 14. februārī.

Dēls starptautisko tiesību zinātnieks Dītrihs Lēbers (1923—2004), Latvijas Zinātņu akadēmijas ārzemju loceklis, Latvijas Universitātes goda doktors.

## Apbalvojumi
* 1926.gadā apbalvots ar III šķiras Triju Zvaigžņu ordeni. 
* 1935.gadā apbalvots ar II šķiras Triju Zvaigžņu ordeni.

## Bibliogrāfija

A.Lēbers uzrakstījis daudz publikāciju par tiesību un tieslietu jautājumiem vairākos Latvijas un ārzemju izdevumos. 
Piedalījies Latviešu konversācijas vārdnīcas tapšanā. Vairāku mācību grāmatu autors.

* Augusts Lēbers, Tirdzniecības tiesību pārskats, 1926.gads, Rīgā, A/S Valters un Rapa, 483.lpp.;
* Augusts Lēbers, Erbrecht bei zweiter Ehe nach Livländischem Stadtrecht , 1899.gads, Rīgā, Kymmel, 115.lpp.;
* Augusts Lēbers, Vispērējā tiesību teorija (Lekcijas), 1921.gads, Rīgā, Geod.-Topografijas daļa, 50.lpp.;
* Augusts Lēbers, Vekseļu un čeku tiesību pārskats, 1926.-1927.gads, Rīgā, 372.lpp.;
* Augusts Lēbers, Vekseļu tiesību pārskats, 1927.gads, Rīgā, A/S Valters un Rapa, 94.lpp.;
* Augusts Lēbers, Tirdzniecības tiesības, Rīgā, 332.lpp.;
* Augusts Lēbers, Raksti par vekseļu un čeku tiesībām žurnālā "Tieslietu Ministrijas Vēstnesis" 1922.-1931.g.
* Augusts Lēbers, No romiešu tiesībām līdz Hāgas konvencijām : Senatora Augusta Lēbera juridiskie atzinumi (1909-1939) / sast. Dītrihs A. Lēbers, Rīga : LU žurnāla "Latvijas Vēsture" fonds, 2004
* Augusts Lēbers, Lekcijas par ievadu tiesību zinātnē, 1922.gads, Rīga : L. U. Stud. Pad. grāmatnīca, 1922
* Augusts Lēbers, Ievads tiesību zinībās : pēc Latvijas Augstskolā lasītām lekcijām 1920/21 gadā., Studentu Padome, [1921], 133.lpp.
* Augusts Lēbers,Fonti e lineamenti della legislazione lettone in materia di diritto privato / del Dr. Augusto Loeber ; Istituto di studi legislativi, Roma : Edizione dell’Istituto di studi legislativi, 1930, 13.lpp.